ORDE do 17 de febreiro de 2009 pola que se clasifica de interese laboral a Fundación para el Desarrollo Laboral e Integración Social (Fundelis).
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 18/03/2009

Visto o expediente de clasificación da Fundación para el Desarrollo Laboral e Integración Social (Fundelis), con domicilio na Coruña.
Supostos de feito.
1. Gerardo Crespo Riestra, na súa condición de presidente do Padroado da fundación, formulou solicitude de clasificación para os efectos da súa inscrición no Rexistro de Fundacións de Interese Galego.
2. A fundación foi constituída en escritura pública outorgada na Coruña, con data do tres de decembro de dous mil oito, ante o notario José Antonio Cuervo Somoza, co número de protocolo mil cincocentos sesenta e catro, por Gerardo Crespo Riestra, que actúa no seu propio nome e dereito, Margarita Ordóñez Novo, en representación da sociedade Gecreri, S.L., e por María Carmen Canel Crespo, en representación de Azetanet, S.L.
3. Segundo consta no artigo seis dos seus estatutos, a fundación ten por obxecto:
a) Promover, apoiar, fomentar e realizar accións de mellora da empregabilidade, tales como acompañamento, asesoramento, orientación, formación e motivación para a inserción laboral de persoas desocupadas e pertencentes a empresas ou sectores en reestruturación, así como estudantes.
b) Promover, apoiar, fomentar e realizar estudos, informes e asistencias técnicas en relación ao emprego e asuntos sociais e ás súas políticas, que se van desenvolver ou desenvolvidas polas diferentes administracións competentes.
c) Promover, apoiar, fomentar e realizar estudos, informes, accións e asistencias técnicas en pro da igualdade de oportunidades e contra todo tipo de desigualdade no mercado do traballo por razón de sexo, idade, raza ou nacionalidade.
d) Promover, apoiar, fomentar e realizar accións de formación continua de traballadores, garantindo a non-discriminación e o acceso á información de traballadores con maior dificultade de acceso á formación, de conformidade coas porcentaxes establecidas polo Ministerio de Traballo e Asuntos Sociais por proposta da Comisión Estatal de Formación Continua, o acceso á formación dos traballadores pertencentes aos colectivos prioritarios do Fondo Social Europeo, no marco do establecido nos programas operativos de Iniciativa Empresarial e Formación Continua. Estos colectivos son: traballadores de pequenas e medianas empresas (especialmente as de menos de 50 traballadores) e colectivos desfavorecidos (mulleres, discapacitados, maiores de 45 anos e traballadores non cualificados.
e) Promover, apoiar, fomentar e realizar accións de formación ocupacional para desocupados que redunden no aumento da empregabilidade.
f) Desenvolver cursos, seminarios, congresos, publicacións, revistas, etc.
g) Realización de tarefas de tutorización e asesoramento para a inserción laboral de desocupados e estudantes.
h) Desenvolver actividade de formación profesional, de inserción laboral e apoio á creación de emprego directo ou indirecto en favor de discapacitados, coa finalidade da súa integración no mercado de traballo.
i) Desenvolver actividades de integración laboral que abrangan o colectivo de persoas retornadas e inmigrantes.
j) Realización de tarefas relacionadas coa intermediación no mercado laboral.
k) Impulsar e estender entre os empresarios, traballadores e persoas en situación de desemprego unha formación que responda ás súas necesidades e contribúa ao desenvolvemento dunha economía baseada no coñecemento.
l) Favorecer a formación ao longo da vida dos traballadores e persoas en situación de desemprego mellorando a súa capacitación profesional e promoción persoal.
m) Proporcionar aos traballadores e ás persoas en situación de desemprego os coñecementos e as prácticas adecuadas aos requirimentos do mercado de traballo e ás necesidades das empresas.
n) Contribuír á mellora da produtividade, competitividade das empresas e á estabilidade e calidade do emprego.
o) Deseñar e pór en marcha plans de formación.
p) Realización de estudos de carácter socioeconómico-laboral.
4. O Padroado da fundación estará integrado por Gerardo Crespo Riestra como presidente, Margarita Ordóñez Novo como vicepresidenta e María del Carmen Canel Crespo como secretaria.
5. A comisión integrada polos secretarios xerais de todas as consellerías elévalle ao conselleiro de Presidencia, Administracións Públicas e Xustiza proposta de clasificación como de interese laboral da Fundación para el Desarrollo Laboral e Integración Social (Fundelis), dado o seu obxecto e finalidade, polo que, véndose cumpridos os requisitos exixidos na Lei 12/2006, do 1 de decembro, de fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese laboral e a súa adscrición á Consellería de Traballo.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei e o artigo 27.26º do Estatuto de autonomía de Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, correspóndelle a esta consellería a clasificación da fundación e a adscrición á consellería correspondente, que exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día dezaseis de febreiro de dous mil nove.
Vista a Constitución española de 1978 o Estatuto de autonomía de Galicia (Lei orgánica 1/1981, do 6 de abril); a Lei 12/2006, do 1 de decembro, de fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar de interese laboral a Fundación para el Desarrollo Laboral e Integración Social (Fundelis), adscribíndoa á Consellería de Traballo, que exercerá plenamente o protectorado sobre ela.
Santiago de Compostela, 17 de febreiro de 2009.
José Luis Méndez Romeu
Conselleiro de Presidencia, Administracións Públicas e Xustiza